
            RAPORT 

asupra proiectului de Lege privind aprobarea Ordonanţei de urgenţă 
a Guvernului nr.135/2008 pentru modificarea şi completarea Ordonanţei 
de urgenţă a Guvernului nr.79/2008 privind măsuri economico-financiare 
la nivelul unor operatori economici
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere, în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.135/2008 pentru modificarea şi completarea Ordonanţei de urgenţă a Guvernului nr.79/2008 privind măsuri economico-financiare la nivelul unor operatori economici, trimis cu adresa nr. PL-x 180 din 9 martie 2009, înregistrată sub nr. 21/84 din  10  martie 2009.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 4  martie 2009.
Consiliul Legislativ, prin avizul nr.1273 din 21 octombrie 2008, a avizat favorabil proiectul de ordonanţă de urgenţă, cu observaţii şi propuneri.

Comisia juridică, de disciplină şi imunităţi, conform avizului nr.31/310 din                   24 martie 2009, a avizat favorabil proiectul de lege în forma adoptată de Senat. 

Comisia pentru muncă şi protecţie socială, conform avizului nr.27/184 din                   25 martie 2009, a avizat favorabil proiectul de lege în forma adoptată de Senat.
Proiectul de lege supus dezbaterii are ca obiect de reglementare modificarea şi completarea Ordonanţei de urgenţă a Guvernului nr.79/2008 privind măsuri                      economico-financiare la nivelul unor operatori economici. Principalele dispoziţii cuprinse în proiectul de lege se referă la:

- limitarea remuneraţiei directorilor generali/directorilor la o sumă fixă, egală cu indemnizaţia acordată prin lege pentru funcţia de subsecretar de stat, plus o sumă acordată în funcţie de importanţa activităţii, responsabilitatea funcţiei, nivelul alocaţiilor bugetare şi a rambursărilor de credite acordate;

- directorul general/directorul să beneficieze prin contractul de mandat de concediu de odihnă, concediu medical conform legii şi zile libere plătite pentru sărbătorile legale, zile festive specifice, căsătorie, etc., acordate prin similitudine cu cele din contractul colectiv de muncă aplicabil unităţii respective, remuneraţia lunară a conducătorului operatorilor economici în cauză fiind unica formă de recompensare în bani a activităţii depuse;

- recuperarea, la finele exerciţiului financiar, în cazul îndeplinirii criteriilor de performanţă stabilite prin contractul de mandat, a sumelor reţinute în cursul anului conducătorilor operatorilor economici;

- neacordarea premiului anual directorilor generali/directorilor în cazul în care operatorii economicii înregistrează pierderi.
În conformitate cu prevederile art. 61 şi 68 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, pe parcursul mai multor şedinţe, dezbaterile fiind finalizate în şedinţa din  28 aprilie 2009. 
Acest proiect de lege a fost dezbătut împreună cu alte două iniţiative legislative:

  ● proiectul de Lege pentru aprobarea Ordonanţei de urgenţă a Guvernului nr.79/2008 privind măsuri economico-financiare la nivelul unor operatori economici, trimis cu adresa nr. PL-x 558 din 24 septembrie 2008, înregistrată sub nr. 21/156 din  26  septembrie 2008; 
 ● proiectul de Lege privind aprobarea Ordonanţei de urgenţă a Guvernului nr.222/2008 pentru modificarea art.31 alin. (1) din Ordonanţa de urgenţă a Guvernului nr.79/2008 privind măsuri economico-financiare la nivelul unor operatori economici şi unele măsuri referitoare la remunerarea conducătorilor şi adjuncţilor conducătorilor autorităţilor şi instituţiilor publice centrale şi locale, trimis cu adresa nr. PL-x 175 din           9 martie 2009, înregistrată sub nr. 21/86 din  10  martie 2009.
În urma analizării celor trei iniţiative legislative, membrii Comisiei pentru  politică economică, reformă şi privatizare au hotărât să reţină proiectul de Lege pentru aprobarea Ordonanţei de urgenţă a Guvernului nr.79/2008 privind măsuri  economico-financiare la nivelul unor operatori economici (PL-x 558/2008), ca fiind iniţiativă de bază, urmând ca pentru proiectul de Lege privind aprobarea Ordonanţei de urgenţă a Guvernului nr.135/2008 pentru modificarea şi completarea Ordonanţei de urgenţă a Guvernului nr.79/2008 privind măsuri economico-financiare la nivelul unor operatori economici (PL-x 180/2009) şi proiectul de Lege privind aprobarea Ordonanţei de urgenţă a Guvernului nr.222/2008 pentru modificarea art.31 alin. (1) din Ordonanţa de urgenţă a Guvernului nr.79/2008 privind măsuri economico-financiare la nivelul unor operatori economici şi unele măsuri referitoare la remunerarea conducătorilor şi adjuncţilor conducătorilor autorităţilor şi instituţiilor publice centrale şi locale                 (PL-x 175/2009) să se facă raport de respingere, şi unele dintre propunerile pe care acestea le conţin să fie considerate amendamente la proiectul propus spre adoptare. 
La dezbaterea celor trei iniţiative legislative au participat, în calitate de invitaţi, din partea Ministerului Finanţelor Publice, doamna Elena Ianda – director general adjunct, iar din partea Ministerului Administraţiei şi Internelor, domnul Liviu Grădinaru – director.

La şedinţă, din totalul de 24 de membri ai Comisiei pentru politică economică, reformă şi privatizare au fost prezenţi 23 deputaţi.
             În urma examinării celor trei proiecte de lege şi a opiniilor exprimate, membrii Comisiei au hotărât, cu unanimitate de voturi, să propună plenului Camerei Deputaţilor respingerea  proiectului de Lege privind aprobarea Ordonanţei de urgenţă a Guvernului nr.135/2008 pentru modificarea şi completarea Ordonanţei de urgenţă a Guvernului nr.79/2008 privind măsuri economico-financiare la nivelul unor operatori economici.

             În raport cu obiectul şi conţinutul său, iniţiativa legislativă face parte din categoria legilor ordinare.

                           PREŞEDINTE                                                                SECRETAR
                          Mihai TUDOSE                                          Cătălin CHERECHEŞ                                                                                                                                                                                                                                                                                                                                                                
Consilieri  parlamentari:                                                                          

 Graziella  Segărceanu
     Anca Chiser

BIROUL  PERMANENT  
AL

CAMEREI  DEPUTAŢILOR

 Vă înaintăm, alăturat, RAPORTUL asupra proiectului de Lege privind aprobarea Ordonanţei de urgenţă a Guvernului nr.135/2008 pentru modificarea şi completarea Ordonanţei de urgenţă a Guvernului nr.79/2008 privind măsuri               economico-financiare la nivelul unor operatori economici, trimis, spre dezbatere în fond, în procedură de urgenţă, cu adresa nr. PL-x 180 din 9 martie 2009, înregistrată sub nr. 21/84 din  10  martie 2008, Camera Deputaţilor fiind Cameră decizională. 
În raport cu obiectul şi conţinutul său, proiectul de lege face parte din categoria legilor ordinare.

PREŞEDINTE
    Mihai TUDOSE

